NaiveNeuron/SloPal huggingface dataset:
A. Belousovová, podpredsedníčka NR SR: (2009-06-25):
Pán poslanec Köteles, chcete doplňujúcu otázku položiť? Nie. Ďakujem. Ďalšiu otázku opäť položil pán poslanec László Köteles. Otázku položil ministrovi zdravotníctva Slovenskej republiky Richardovi Rašimu. Otázka znie: „Pán minister, ako mienite oceniť dobrovoľných darcov krvi?“ Nech sa páči, pán minister, máte priestor na odpoveď.
Blaha, Ľuboš, podpredseda NR SR (2024-01-23):
Pani poslankyňa Irena Biháriová.
Pellegrini, Peter, predseda NR SR (2024-01-16):
Prosím, hlasujme o návrhu pána spravodajcu. (Hlasovanie.) Nie, ruším toto hlasovanie. Ešte raz, pán spravodajca, uveďte ešte raz, o čom hlasujeme a potom dám následne hlasovať.
Heger, Eduard, poslanec NR SR (2017-06-21):
Ďakujem pekne. Zrejme nestihnem reagovať na všetkých v tých krátkych dvoch minútach, ale skúsim teda vypichnúť pár vecí. Prvé, pán kolega Janckulík. Áno, cesty chýbajú a s tým úplne súhlasím a myslím si, že naozaj cestám sa treba veľmi intenzívne venovať. To je to, o čo sa snažíme. Ale tu treba riešiť ten väčší obraz, pretože tu neni len problém tých samotných úsekov. To je to, čo som sa snažil aj poukázať, že my sa musíme, ak sa chceme baviť o cestách, baviť aj o ministerstve a vôbec o hospodárení celej vlády. A to je to, na čo som poukazoval. Kolega Podmanický, ako ste hovorili, že hodnota za peniaze, útvar. No tak ja by som sa opýtal, ktoré úseky z tých, ktoré sú teraz pripravované, pozeral Útvar hodnoty za peniaze. Skúste si pozrieť a zistite, ku ktorým sa vyjadroval. K tým, ktoré sú pripravované tie najväčšie a najdrahšie. A bude ma zaujímať vaša odpoveď. Pán kolega Kamenický, áno. Vy hovoríte, že som to tak viacej politicky bral, že to nebolo úplne také ekonomické alebo že tam bola teda tá politika. No ja musím povedať, že toto nie je ekonomický problém. Toto je politický problém. Preto som sa tomu snažil venovať aj politicky, lebo ja som na začiatku povedal, že ja nemám pocit, že ideme sa tu baviť vecne, že sa tu bavíme politicky, a preto som aj politicky na to reagoval a snažil som sa to teda poukázať na to, prečo si myslím, že je to politická záležitosť. Taktiež kolega Baška ako hovoril, že kde ste boli župani, a zároveň reagujem aj na pána Bublavého. Kde sú tí župani doteraz? To je opäť zase len v štýle kampaň, že pred voľbami máme o vás záujem a o vaše problémy a ideme ich riešiť a preto to predkladám? Prečo tu župani teda nepredkladali rok dozadu, keď už ten problém bol tiež vypuklý? A o navyšovaní výdavkov a že tie výdavky teda boli použité na vyzbrojovanie hasičov. Ako prepáčte, toto je aký argument? Ďakujem pánovi Dostálovi, že doplnil vyjadrenie pána Mikloša o ozdravovaní financií do tohto pléna. Alan, ďakujem. Presne tá efektivita výdavkov v tom zdravotníctve je veľmi dobrá paralela. Asi už viac nestihnem. Ďakujem.
Kollár, Boris, predseda NR SR (2021-10-26):
Ďakujem pánovi ministrovi a prerušujem schôdzu do 14.00 hodiny. (Reakcie z pléna.) Procedurálny návrh, pani poslankyňa Pleštinská.
Grendel, Gábor, podpredseda NR SR (2022-04-28):
Pán poslanec Fico s faktickou poznámkou.
M. Hort, podpredseda NR SR: (2009-12-02):
Pani spravodajkyňa nemá záujem vystúpiť v záverečnom slove, a preto prerušujem rokovanie o tomto bode programu. Budeme pokračovať druhým čítaním o vládnom návrhu zákona, ktorým sa mení a dopĺňa zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov . Tento návrh máte pod tlačou 1221 a spoločnú správu výborov máte ako tlač 1221a. Opäť vás prosím, pán minister, aby ste odôvodnili tento vládny návrh zákona.
Glváč, Martin, podpredseda NR SR (2018-02-14):
S reakciou, pán poslanec Kotleba.
Laššáková, Jana, podpredsedníčka NR SR (2013-05-21):
Na vystúpenie pána poslanca nie sú faktické poznámky. Ďalším písomne prihláseným do rozpravy je pán poslanec Gábor Gál. Do rozpravy? Takže, pán spravodajca sa hlási, má prednosť. Nech sa páči, pán spravodajca.
Kočiš, Eduard, poslanec NR SR (2021-06-30):
Ďakujem pekne za slovo, pán predsedajúci. Pán primátor Kollár, vy ste taká zvláštna postava, ktorá dokazuje iba jednu jedinú vec, a to, že nálada v populácii, nálada na Slovensku a averzia voči Igorovi Matovičovi dokáže naozaj spájať politikov z tak rozdielneho tábora alebo z tak rozdielnych brehov rieky, ako sme napríklad my dvaja. Myslím si, že je veľmi veľa vecí, na ktorých sa určite nezhodneme, ale toto je téma, toto je, by som až povedal, najdôležitejšia vec, ktorá je v týchto dňoch na Slovensku témou číslo 1, a to je odvolávanie Igora Matoviča. Pretože, ako ste veľmi správne poznamenal, nič horšie sa Slovensku stať nemohlo ako to, že tento blázon nedopatrením a nepremýšľaním ľudí 29. februára získal takú moc, že mohol byť tým čelným predstaviteľom, ktorý naozaj skladal vládu a túto vládu skladal naozaj z odborníkov. Videli sme tie odborné riadenia počas krízy, videli sme tie odborné čistky na ministerstvách, videli sme tie odborné odchody dlhoročných pracovníkov z ministerstiev, toto je naozaj vysoká miera odbornosti. Vo vašom príspevku ste ďalej povedal, že ak sa Igor Matovič stiahne alebo odíde z politiky, bude to dobré pre OĽANO. Tento váš názor, pán kolega, nemôžem zdieľať a vôbec s ním nesúhlasím, pretože OĽANO je už strana, ktorá je mŕtva strana. Toto je jej posledné volebné obdobie, pretože do Národnej rady sa už nikdy nedostanú.
P. Hrušovský, podpredseda NR SR: (2002-06-27):
Nech sa páči, pani poslankyňa Čižmáriková. K. Čižmáriková, poslankyňa: Ďakujem za slovo. Vážený pán predsedajúci, vážená poslanecká snemovňa, predkladám pozmeňujúci návrh k tlači 1554. V ňom navrhujem, aby obdobne ako v Kancelárii Národnej rady, v Kancelárii prezidenta Slovenskej republiky i v Kancelárii Ústavného súdu sa ustanovil aj pre Kanceláriu verejného ochrancu práv a jej zamestnancov osobitný platový poriadok, ktorého súčasťou budú aj katalógy činnosti zamestnancov tejto kancelárie. Tento pozmeňujúci návrh dotvára poslaneckú novelu zákona o štátnej službe. Pozmeňujúci návrh s potrebným počtom podpisov už máte rozdaný v laviciach, ja ho prečítam. K čl. I: 1. V § 82 ods. 1 sa za slovami „v § 7 ods. 1 písm. b) v druhom bode“ spojka „a“ nahrádza čiarku a za slovami „vo štvrtom bode“ sa vkladajú slová „a v siedmom bode“. Za čl. I sa vkladá čl. II, ktorý znie: Čl. II – zákon Národnej rady Slovenskej republiky č. 564/2001 Z. z. o verejnom ochrancovi práv sa mení a dopĺňa takto: 1. Za § 27 sa vkladá § 27a, ktorý znie: „§ 27a (1) Úlohy kancelárie plnia štátni zamestnanci (odkaz 18) a zamestnanci (odkaz 19). Počet zamestnancov kancelárie schvaľuje verejný ochranca práv.“ Poznámky pod čiarou k odkazom 18 a 19 znejú: „18) Zákon č. 312/2001 Z. z o štátnej službe a o zmene a doplnení niektorých zákonov. 19) Zákon č. 313/2001 Z. z. o verejnej službe; Zákon č. 311/2001 Z. z. Zákonník práce.“ „(2) Štátni zamestnanci v kancelárii a zamestnanci kancelárie sú odmeňovaní podľa osobitného predpisu (odkaz 20) a platového poriadku, ktorý je uvedený v prílohe. Súčasťou platového poriadku kancelárie sú katalógy činnosti štátnych zamestnancov v kancelárii a zamestnancov kancelárie a stupnice platových taríf štátnych zamestnancov v kancelárii a zamestnancov kancelárie. Na odmeňovanie štátnych zamestnancov v kancelárii a zamestnancov kancelárie a na ich ďalšie náležitosti sa vzťahuje osobitný predpis (odkaz 21), ak tento zákon neustanovuje inak.“ Poznámky pod čiarou k odkazom 20 a 21 znejú: „20) Zákon č. 312/2001 Z. z.; Zákon č. 313/2001 Z. z. 21) Zákon č. 312/2001 Z. z.; Zákon č. 313/2001 Z. z.; Zákon č. 311/2001 Z. z.“ (3) Zvýšenie stupnice platových taríf štátnych zamestnancov v kancelárii a zamestnancov kancelárie sa každoročne upravuje v súlade s výškou určenou podľa osobitného predpisu (odkaz 22). O túto výšku sa upravujú stupnice platových taríf štátnych zamestnancov v kancelárii a zamestnancov kancelárie. Zvýšenú stupnicu platových taríf štátnych zamestnancov v kancelárii a zamestnancov kancelárie a termín jej platnosti určí služobný predpis.“ Poznámka pod čiarou k odkazu 22 znie: „22) § 105 zákon č. 312/2001 Z. z.“ Prílohu Platový poriadok Kancelárie verejného ochrancu práv máte spolu s pozmeňujúcim návrhom. Ďakujem za slovo, pán predsedajúci.
P. Hrušovský, predseda NR SR: (2004-03-11):
„Kde je možné získať, pán minister, pripravované návrhy 6 zákonov, ktoré dokumentujú vami pripravovanú transformáciu zdravotníctva?“ (Zrejme na tej www stránke, ktorú poskytnete.)
Zmajkovičová, Renáta, podpredsedníčka NR SR (2014-10-30):
Pán poslanec Podmanický.
Chren, Martin, poslanec NR SR (2014-07-02):
Vážený pán minister, odpovedať na všetky tie nepravdy, ktoré ste spomenuli, si vyžiada samostatné vystúpenie v rozprave. Nebudem ani reagovať na tie nepravdivé osobné invektívy, ku ktorým sa malí ľudia uchyľujú, keď im dôjdu argumenty. Považujem to skôr za dôkaz toho, že nemáte argumenty. Ale tvrdíte, že cieľom tohto zákona je zakázať vývoz vody. No tak z neho vyhoďte § 17a, ten skorumpovaný, netransparentný paragraf, ktorý upravuje spôsob, akým môže vláda povoliť vyvoz vody. Klamete keď tvrdíte, že dnes môže slovenskú vodu hocikto vyvážať. Musel by mať tak hocikto povolenie na odber od orgánu štátnej vodnej správy, ktoré by mu umožnilo túto vodu vyvážať do zahraničia. Štát má právo zakázať niečo takéto, pretože vodohospodárske služby sú vyňaté zo smernice o službách. Čiže vy môžete zakázať vývoz vody aj bez toho, aby ste stanovovali netransparentné pravidlá pre jeho povolenie. Navyše, ukážte mi úradníka, ktorý dnes vydá povolenie na odber vody za účelom jeho vývozu do zahraničia. A môžeme naňho spolu podať trestné oznámenie, pretože štát môže robiť len to, čo má zákonom povolené. Občania môžu robiť to, čo nie je zakázané, ale štát môže robiť len to, čo je povolené. Na základe čoho v zákone môže nejaký úradník dnes vydať povolenie na odber, ktoré umožňuje vyvážať vodu do zahraničia? Neexistuje také ustanovenie v zákone. A ak také povolenie vydá, tak prekročí rámec zákona a môžeme naňho dať trestné oznámenie. A môžem ho dať spoločne s vami. Rád to urobím. Čiže tvrdím, že zavádzate keď tvrdíte, že chcete zakázať vývoz vody, pretože, naopak, vy zavádzate pravidlá, ktoré ho povolia. A tvrdím, že nemáte pravdu, keď hovoríte, že dnes sa voda vyvážať dá, pretože podľa dikcie legislatívy sa vyvážať nedá, ak by pritom nejaký úradník zákon neporušil.
Tabák, Romana, poslankyňa NR SR (2022-06-29):
Pán minister Vlčan, veľmi pekne vám ďakujem, že na to myslíte. Ja vás budem kontaktovať každý mesiac, že ako v tom postupujeme, a koncom augusta sa zúčastním tohto podujatia. A veľmi pekne ďakujem.
J. Mikuš, poslanec: (2003-02-27):
P. Rusko, podpredseda NR SR: Dobre. Nech sa páči, hlasujeme. Odporúčanie je neschváliť. (Hlasovanie.) Prítomných je 102 poslancov, za 3, proti 97, zdržali sa 2. Body 8, 9 zo spoločnej správy sme neschválili. Nech sa páči k návrhom z rozpravy.
Osuský, Peter, poslanec NR SR (2012-05-16):
Ďakujem pekne, pani predsedajúca. Veľmi správne povedal Ľubo Galko vo svojom vystúpení to, že v tomto parlamente, žiaľbohu, veľmi často miesto argumentov k veci sa používajú argumenty ad personam a hovorí sa nie o veci, ale o tom, kto to predkladá. Človek si vypočuje, hoci sa do toho parlamentu dostane rovnako ako ten, ktorý to hovorí a ktorý naňho osobne útočí, podľa toho istého volebného zákona, že sa tam dostal inak a len tak a podvodom. No, samozrejme, to je ukážka argumentačnej chudoby a slabosti. Pochopiteľne svedčí to o výbave dotyčného človeka, ak k meritu veci diskutuje takto. To je jedna vec toho, čo tu kolega Galko jasne pomenoval. Druhá vec je presne ten rozdiel medzi tým, čo sa v diskusii uvedie ako dlhodobý osobný postoj, áno, uviedol ako príklad kolegu Šebeja. Áno, poznám jeho názor a sám som zástancom rozumného prístupu k referendám. Každopádne ale to, či by sme mali, alebo nemali kategoricky zamietať priamu demokraciu, vo mne vyvoláva v kontraste ku kolegovi Šebejovi jeden otáznik. Kolega Šebej zhodou okolností i ja sme sa dostali do parlamentu vďaka typickému aktu priamej demokracie, vďaka preferenčným hlasom. Niet priamejšej demokracie, ako je toto. A preto sa domnievam všeobecne, že človek má akceptovať nejaký demokratický prvok nielen v momente, keď z toho profituje, ale keď, ako som uviedol, napríklad znížením počtu poslancov svoje parlamentné miesto teoreticky a prakticky ohrozuje.
Kuffa, Filip, poslanec NR SR (2021-11-30):
Ja len musím doplniť ešte rozpravu, že to pozvanie je nielen pre vás, pán kolega Valášek, ale aj pre to vaše progresívne zoskupenie platí. Kľudne príďte do zariadenia, pozrite sa tam a hlavne skúste robiť s tými ľuďmi, aby ste pochopili, čo marihuana spôsobuje v reálnych životoch.
D. Lipšic, poslanec: (2007-07-02):
Keď z toho niekto chce vytĺkať politický kapitál, tak ste to vy, pán poslanec Podmanický. Vy politikárčite a farizejsky, lebo vaša vláda ľudí, ktorí problém spôsobili, odmeňuje. Odmeňuje ich vysokými postami, vy ste to zamlčali. Nepovedali ste ani pol slova k tomu. Ja som presvedčený o tom, že ľuďom, ktorí tento problém majú, je tu potrebné pomôcť, ale nie spôsobom, ktorý ešte ten problém zväčší. Čo urobíme, ak táto podľa mojej mienky veľmi dubiózna firma bude naďalej vymáhať tieto pohľadávky s odôvodnením, že veď novela zákona je protiústavná, nech súd preruší konanie a dá to na Ústavný súd? Potom budeme meniť ústavu? Urobíme ďalší populistický návrh? Každý jeden z nás ako poslanec, nech sa tomu venuje, nech radí ľuďom, nech sa do toho zapojí ministerstvo spravodlivosti, Centrum právnej pomoci. Ale to je, samozrejme, práca. To naozaj je jednoduchá mravenčia práca, pán poslanec, a nie to sem sa postaviť pred kecpult a blysnúť sa pred kamerami, ktoré tu sú. A k tomu vyzývam všetkých poslancov aj vládnej koalície, aj opozície, lebo to je voči občanovi poctivé, a nie prijímať riešenia, ktoré problém ešte môžu v budúcnosti len znásobiť.
Burian, Jozef, poslanec NR SR (2016-11-30):
Ďalej budeme hlasovať o pozmeňujúcich návrhoch pani poslankyne Jurinovej. Podala dva pozmeňujúce návrhy, najprv budeme hlasovať o prvom pozmeňujúcom návrhu.
Hrnčiar, Andrej, podpredseda NR SR (2017-02-08):
Vážené panie poslankyne, vážení páni poslanci, skôr, poprosím vás, kľud v rokovacej sále. Skôr ako budeme pokračovať v prerušenom rokovaní hlasovaním, chcem vás informovať, že vláda Slovenskej republiky doručila Národnej rade návrh na skrátené legislatívne konanie o vládnom návrhu novely zákona č. 315/2016 Z. z. o registri partnerov verejného sektora, tlač 428, a prvé čítanie o tomto vládnom návrhu zákona, tlač 429. Preto v mene troch poslaneckých klubov podávam návrh na zaradenie týchto nových bodov do programu 12. schôdze. Navrhujem, aby sme návrh vlády prerokovali zajtra 9. februára o 9.00 hodine pred správou verejnej ochrankyne práv. Je všeobecný súhlas? Nie je. Takže dávam hlasovať o tomto návrhu. Prosím, prezentujte sa. (Hlasovanie.) Prítomných 134, za 77, proti 39, zdržalo 17, nehlasoval 1. Konštatujem, že sme návrh schválili. Čiže budeme pokračovať o 9.00 hodine ráno návrhom na skrátené legislatívne konanie a potom bude až mimoriadna správa verejnej ochrankyne práv. Ak Národná rada rozhodne zajtra o 11.00 hodine hlasovaním o skrátenom legislatívnom konaní, navrhujem, aby sme bezprostredne pristúpili k prvému čítaniu. Takže prosím spravodajkyňu z výboru pre ľudské práva a národnostné menšiny poslankyňu Zuzanu Zimenovú, aby uviedla hlasovanie k overeniu splnenia podmienok navrhnutých kandidátov na verejného ochrancu práv podľa § 4 ods. 3 zákona o verejnom ochrancovi práv. (Hlasovanie o overení splnenia podmienok navrhnutých kandidátov na voľbu verejného ochrancu práv .)
Shahzad, Silvia, poslankyňa NR SR (2018-10-22):
Vážený pán predsedajúci, v súlade s § 73 zákona o rokovacom poriadku som bola predsedníčkou výboru určená za spravodajkyňu k návrhu zákona, ktorý je uvedený pod tlačou 1145. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 1198 
z 1. októbra 2018 navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní. Prosím, pán predsedajúci, otvorte všeobecnú rozpravu.
Hlina, Alojz, poslanec NR SR (2015-01-28):
Niekedy by stálo za to spočítať, koľkokrát zaznie neoliberalizmus vo vašich vystúpeniach, lebo vždycky tam skončíte. To vám ide najľahšie z úst. Keby som chcel byť nekorektný, tak by som vypichoval z toho, že čo ste tam také, keď už narážate, celý život bojujete. Máte 15 rokov, alebo ako je to? Viete, že SMER má 15 rokov. To proste kopu, lebo ono to tak zase znie, ale keď si ho človek dá na papier, tak pozrie, že čo to v zásade, prepytujem, častokrát hlúposti ste rozprávali, pán kolega. To, že, to je jedna vec, že ich rozprávate. A druhá vec, aj klamete, dobre? A ja len pre čaro času a miesta uvádzam, čo som povedal, čo som povedal, že keď sem príde pán Pavlis, a pokúšal som sa, že či to nevymeníte, ja mám právo sa brániť, tak si pre istotu zoberiem slzný plyn so sebou. A keď ho neodvolá premiér a bude stále ministrom a bude sem chodiť, tak sa bojím, lebo medzitým asi vyhrá ten spor a tie peniaze odídu, chuť narastie, lebo zlodejom, lebo s jedlom rastie chuť, nuž tak si zoberiem bejzbalovú pálku. To som povedal a za tým si stojím. A nepovedal som, čo ste vy povedal, že som povedal, že vás budem tu, neviem čo. Ja som povedal len kolegovi Martvoňovi, ktorý chodí, otravuje každého policajta, každého prokurátora, ktorého stretne, že som ho napadol. A opakujem to ešte raz, jemu som to povedal. Keby som kolegu Martvoňa napadol, tak leží na ARO. To je znova, už to hovorím, neviem, koľkýkrát a, neviem, koľkýkrát to ešte chcete počuť. To som povedal a za tým si stojím. Čiže neprekrúcajte a neklamte, pán Číž. Už sa to nehodí, v určitom veku sa to nehodí ani z politických dôvodov.
Ľ. Petrák, poslanec: (2006-12-06):
Kritizovali ste vo svojom vystúpení zrušenie daňovej asignácie vo výške 2 %. Keby ste pozorne sledovali rokovanie tejto schôdze, tak táto asignácia nebola zrušená. Druhá faktická poznámka. Pokiaľ ide o financovanie školstva, výšky finančných prostriedkov v školstve, myslím, že pán minister jasne uviedol, že je zámerom grantové financovanie školstva, kde celkový objem finančných prostriedkov v školstve určite nepoklesne, ale bude výrazne navýšený. Ďakujem pekne.
Zmajkovičová, Renáta, podpredsedníčka NR SR (2013-11-28):
Pán poslanec Hraško.
Glváč, Martin, podpredseda NR SR (2018-02-14):
Ďakujem, vyhlasujem všeobecnú rozpravu za skončenú. Pýtam sa, pán navrhovateľ, chcete zaujať stanovisko? Nech sa páči.
Ondruš, Branislav, poslanec NR SR (2010-12-01):
Pán kolega, ja prijímam, samozrejme, vašu výzvu, aj keď teda od vás znie veľmi nedôveryhodne, aby sme zbytočne nepolitizovali, ale mali by ste sa aj vy tým riadiť a neriadite sa. Napríklad, keď nám vyčítate tu akési prepočty o 2,8 eura v prípade valorizácie, hoci nevieme, aká bude valorizácia, pretože nevieme východiskové parametre pre valorizáciu pre rok 2012. No ale keď sa všetky tieto prepočty objavujú či už v médiách, alebo vo vystúpeniach predstaviteľov občianskej spoločnosti, občianskych združení, tak vás musím upozorniť, že porovnávajú potenciálnu valorizáciu, aká by vychádzala v roku 2011 podľa starého a podľa nového spôsobu. Takže, prosím, buďte aj vy korektný, ale pravdepodobne klamete ako zvyčajne neúmyselne, pretože vy jednoducho vôbec nesledujete čo hovoria iní, vy počúvate iba sám seba. A v tej súvislosti vás chcem ubezpečiť, že my máme záujem pristúpiť čisto vecne a odborne aj k novelizácii tohto zákona, a myslím, že ste zachytili vo vystúpení pána poslanca Muňka pripravenosť podporiť konkrétne pozmeňovacie návrhy, ktoré sú namierené v prospech niektorých sociálnych skupín, napr. aj matiek na materskej dovolenke, v tomto prípade, povedzme, matiek s viacerými deťmi, ale práve preto vás vyzývame, aby ste očistili jednoducho tú novelu a aby sme spoločne sa zhodli na veciach, lebo sú tam naozaj veci, na ktorých sa dokážeme zhodnúť a tie sme pripravení aj my podporiť. A nedávajte tam tie ostatné veci, na ktorých jednoducho tá zhoda neexistuje, lebo potom nám beriete možnosť, aby sme v konečnom dôsledku ako celok ten zákon podporili. Takže my sme pripravení, dajte nám priestor na serióznu diskusiu a nie na takýto legislatívny terorizmus a budeme postupovať aj my s vami vecne.
Žiga, Peter, podpredseda NR SR (2024-09-17):
Vážené panie poslankyne, vážení páni poslanci, budeme pokračovať v prerušenom rokovaní. Predtým ako pristúpime k hlasovaniu, vidím dva procedurálne návrhy. Ako prvý pán poslanec Mikloško.
Škripek, Branislav, poslanec NR SR (2014-03-21):
Ďakujem. No, ja si dovolím povedať, že táto rozprava podľa mňa skutočne nadobudla veľký význam pre prezidentskú kandidatúru pána premiéra, a keď KDH ten dobrý návrh o manželstve jedného muža a jednej ženy navrhla pred časom, krátkym časom, tak ja som rozmýšľal, že čo teraz urobí SMER. Jednoducho prijme tento fajn návrh a jednoducho budeme proste o tom hlasovať. Dovolíme vyjadriť názory poslancov na takúto závažnú vec? Dovolíme, aby sa prejavili názory voličov, pretože nám píšu občania, čo si želajú a čo chcú v tejto otázke? A dobre všetci viete, že tu má obrovskú podporu. Ale nie, SMER bol politický, samozrejme, je ohromne skúsený, takže navrhol protikartu, že, samozrejme, treba niečo robiť aj s justíciou. No a to je skutočná pravda. A teraz to všetci dobre využijeme. Čiže možno aj KDH dúfalo, že tento návrh možno napomôže kandidatúre pána Hrušovského. A teraz už je to, naozaj len parádne to môže využiť SMER, pretože teraz môže pán premiér ukazovať, že budeme to tak naťahovať, či sa to naozaj schváli v tomto prvom čítaní, možno v druhom, a potom uvidíme, ako dopadnú voľby. A musím povedať, že hulvátstvo do tohto parlamentu, pán Číž, určite nevniesli len noví politici. Reagujem na to, že pán Matovič bol označený za toho, kto sem vnáša hulvátstvo. Takže vniesli ho sem poslanci ešte ako pán Slota, partnerskej strany SMER-u, a vaši poslanci, ktorí sa tu po prebdenej noci dobre popili a potom pobili pre takú jednoduchú vec, ako tu bola papierová figurína. Takže hulvátstvo, pán Číž, je tu už dávno a nič ste s tým neurobili predtým vy.
Bugár, Béla, podpredseda NR SR (2019-06-18):
Vážené panie poslankyne, vážení páni poslanci, pristúpime k jednotlivým hlasovaniam. Najprv budeme hlasovať v prvom čítaní o vládnom návrhu zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice (tlač 1552). Pán poslanec Baláž ako spravodajca, máte slovo. (Hlasovanie o vládnom návrhu zákona, ktorým sa dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov , tlač 1552.)
Pčolinský, Peter, podpredseda NR SR (2022-12-07):
Pán poslanec, slušne som vás upozornil. Pán poslanec, slušne...
Jurinová, Erika, podpredsedníčka NR SR (2014-10-28):
S reakciou na faktické poznámky pán poslanec Novotný.
Blanár, Juraj, poslanec NR SR (2017-06-21):
Aha, tak vy si to chcete užiť. Ja si myslím, že moja dynamika vystupovania je primeraná na to, aby bola stíhaná chápaniu toho, čo chcem povedať, lebo ja tu nechcem raptať a neviem čo. Čiže v mene dvoch poslaneckých klubov SMER – SD a MOST – HÍD navrhujem zvolanie, prerušenie rozpravy a zvolanie poslaneckého grémia, kde by som (reakcia z pléna), dvoch (reakcia z pléna), aha, ešte SNS, prepáčte. Lebo sme traja aj predkladatelia, čiže aj SNS, kde by som chcel predstaviť, ako by sme chceli pokračovať ďalej pri tejto diskusii, podľa toho, ako sa vôbec táto diskusia vyvíja. Ešte raz ďakujem všetkým, ktorí vystúpili k tomu, či už viac politicky, alebo odborne, ale nevyčítam to, pretože sme politici a nehrajme sa tu, že sme raz odborníci a potom, keď mi to vyhovuje, som politik. Nie. To je zmes a my musíme vedieť s tým narábať. A preto aj tento ústretový návrh dávam, pani predsedajúca. Ďakujem pekne za pozornosť.
Dolinková, Zuzana, ministerka zdravotníctva SR (2023-12-07):
Iba, iba veľmi krátko, ja, tak ako ste povedali, ja som ten plán obnovy nepripravovala, pripravovala ho predchádzajúca vláda, máme analýzu žilinskej univerzity, ktorá je jediná, ktorá takúto analýzu na Slovensku dokáže vypracovať, a preto opakujem a deklarujem to, že určite sa bude tá sieť záchraniek meniť, bude sa nejakým spôsobom prispôsobovať tomu, aby bola zabezpečená a garantovaná dostupná zdravotná starostlivosť tak obyvateľom hornej Oravy aj ostatných regiónov, ktoré z tohto matematického modelu na dnes vypadli. Ďakujem pekne.
Zmajkovičová, Renáta, podpredsedníčka NR SR (2014-06-05):
Pán poslanec Poliačik.
Štefunko, Ivan, poslanec NR SR (2024-05-10):
Vždy je veľmi zložité vystupovať po človeku, ktorý má taký talent rečnícky ako pán Pročko, ale teda ku pánovi, ku pánovi Farkašovskému. Ja oceňujem to, naozaj dobre sa to počúva, je to ako keby aj vítané, že vlastne aj zo strany SNS môže, môže proste vyjsť niečo, čo znie aspoň konštruktívne, zároveň oceňujem aj ten vlastenecký nádych aj spojený s hokejom. Myslím si, že to, že tu niekto hovorí, že PS nie je vlastenecké, je úplne neuveriteľné, lebo to PS je zložené z ľudí, ktorí mali možnosť odísť ikskrát z tejto krajiny, zostali tu a bojujú za lepšiu krajinu pre celú, pre celé Slovensko. No a teraz k tým voľbám, o ktorých ste hovorili, pán Farkašovský. No tak áno, však my rešpektujeme voľby, znova len tak hovorím, že vy ste mali päť percent, my sme mali osemnásť. V zásade vy ste tam ako kebyže také teleso v tej koalícii, ktoré vydiera SMER a HLAS, ktorý v zásade vytvoril inštitúcie, ktoré chcete zrušiť. Dokonca to nevytvorilo nejaké biznisové krídlo SMER-u, ale vytvorilo to vlastenecké krídlo SMER-u, pán Maďarič. To znamená, že on reálne vytvoril organizácie, zaviedol nejakú kultúru, na ktorej bol všeobecný konsenzus aj v tom zlom liberálnom krídle, a vy to rušíte preto, lebo si to chcete prefarbiť na svoj, a teraz nemyslím váš osobne, ale váš taký ten demagogický obraz. A myslím si, že mnoho poslancov SMER-u a HLAS-u má s tým problém vlastne, čo robíte, a trošičku aj sa hanbia, však sa bavíme medzi sebou, no len ich proste vydierate a proste hádžete sa o zem a v zásade oni vás musia počúvať. Tak tých päť percent, zložených z nečlenov strany ináč, v skutočnosti vydiera celú koalíciu, takže nehovorte o demokratických voľbách, lebo vy máte malú legitimitu.
V. Veteška, podpredseda NR SR: (2007-10-16):
Otváram všeobecnú rozpravu. Písomne sa nikto neprihlásil. Pýtam sa, kto sa ústne hlási do rozpravy. Nikto. Uzatváram možnosti prihlášok do rozpravy. A vyhlasujem rozpravu za skončenú. A prerušujem rokovanie o tomto bode programu. Teraz nasleduje prvé čítanie o vládnom návrhu zákona o podpore kombinovanej výroby založenej na dopyte po využiteľnom teple na vnútornom trhu s energiou a o zmene a doplnení niektorých zákonov . Vládny návrh ste dostali ako tlač 429. Návrh na jeho pridelenie na prerokovanie výborom máte v rozhodnutí č. 442. Prosím, pán minister, uveďte tento návrh zákona.
Kollár, Boris, predseda NR SR (2022-05-19):
Áno, pán predseda, len chcem vás upozorniť, že...
Čaplovič, Dušan, minister školstva, vedy, výskumu a športu SR (2013-03-19):
Ďakujem veľmi pekne. Treba hovoriť v pokore a navzájom sa neurážať, to je poučenie, ktoré treba vnímať aj pri tejto rozprave. To, čo predložil pán poslanec Blanár, aj keď ide nad rámec zákona, ako ste správne konštatovali, je, ide s mojím súhlasom a súhlasím s tým, aby sme túto vec riešili. To, čo tu bolo povedané, my neupravujeme novelu zákona o financovaní, my meníme predovšetkým vyššiu normu, ktorá bola v nariadení vlády 630 a ktorá sa teraz dostáva explicitne do vyššej normy zákonnej, do zákona, a čo je veľmi dôležité, kde je zafixované minimum, to, 95 % že ide len do mzdy a 5 % na prerozdeľovanie, ale zase predovšetkým v rámci škôl. Lebo máme takýto, takéto situácie v mestách a v regiónoch, kde treba tieto prostriedky, aby sme zachovali istým spôsobom nie status quo, ale tú kvalitu niektorých škôl, ktoré majú, samozrejme, zlú vekovú štruktúru, vyššie tarifné platy a tak ďalej, aby sme to mohli takýmto spôsobom riešiť. A opäť chcem povedať, tá analýza, ktorú sme dostali aj z McKinsey & Company, hovorila, že najslabším článkom nášho systému je riaditeľ. A my teraz povyšujeme a zvýrazňujeme postavenie riaditeľa školy ako kompetentného človeka, ktorý nesie zodpovednosť na jednej strane za školu a na druhej strane má práva predovšetkým rokovať so svojím zriaďovateľom a tieto veci riešiť. Opakujem ešte raz, pokiaľ pôjdeme k zmene zákona o financovaní, tento zákon som v základných rámcoch konzultoval na OECD s expertmi OECD a konzultoval som ho so samotným Ángelom Gurríom. Budeme mať expertov, ktorí nám pomôžu. Samozrejme, systém je rôzny a bude to istým spôsobom aj normatív na triedu, aj normatív na žiaka, aj kvalita. A táto kvalita merateľná, to je to najťažšie, čo musíme nejakým spôsobom nastaviť. A poviem aj rovno, to odporúčanie z OECD je jasné, minimálne 20 žiakov v jednej triede, minimálne 20 žiakov v jednej triede, odporúčanie OECD. A samozrejme, prirodzene, my budeme toto hodnotiť aj v rámci našich osobitných podmienok. Nebude sa to týkať špeciálnych škôl a niektorých špeciálnych tried, ktoré zabezpečujú deti zdravotne a fyzicky a iným spôsobom postihnuté, aby sme im pomáhali, ale budeme musieť tento systém nastaviť a hľadať isté minimum, počet žiakov v triede, isté optimum a, samozrejme, to, čo je naviac, aby dostala tá trieda bonifikáciu. Touto cestou pôjdeme, nebojíme sa, ale, samozrejme, budeme o nej diskutovať a bude to aj obsiahnuté v návrhu a odporúčaní expertov, ktorí so mnou pôsobia v rade pre systémové zmeny, tak z INEKO, aj z iných organizácií, ktoré tam pôsobia; tieto moje kroky konkrétne, pokiaľ pôjdeme, budú odporúčané a budú takýmto spôsobom predložené do Národnej rady Slovenskej republiky. Ďakujem vám za pozornosť. (Potlesk.)
Bugár, Béla, podpredseda NR SR (2019-05-15):
Prezentujme sa a hlasujme. (Hlasovanie.) Prítomných 138, za 63, proti 15, zdržalo sa 60 poslancov. Návrh uznesenia nebol schválený. Prosím teraz pána poslanca Marosza, aby uviedol v prvom čítaní hlasovanie o návrhu skupiny poslancov na vydanie zákona, ktorým sa mení a dopĺňa zákon č. 36/2005 Z. z. o rodine, tlač 1435. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov , tlač 1435.)
Danko, Andrej, predseda NR SR (2018-10-16):
Vážené panie poslankyne, vážení poslanci, poprosím o kľud. Otváram rokovanie 35. schôdze Národnej rady. (Ruch v sále.) Poprosím naozaj o kľud v sále. Pán poslanec, len poprosím, naozaj kľud. Otváram rokovanie 35. schôdze Národnej rady Slovenskej republiky. Chcem vás požiadať, aby sme sa pred začatím rokovania prezentovali a zistili, či sme schopní sa uznášať. (Prezentácia.) Zisťujem, že je prítomných 132 poslancov, teda Národná rada je schopná sa uznášať a môžeme pokračovať v rokovaní. (Ruch v sále.) Ja viem, že sme sa dlho nevideli, páni poslanci, ale poprosím o kľud v sále. Pán poslanec Galko. Na 35. schôdzi Národnej rady budú overovateľmi poslanci Radovan Baláž a Peter Pčolinský. Náhradníčkami budú poslankyne Mária Janíková a Natália Grausová. Na dnešnom rokovacom dni o ospravedlnenie požiadali pani poslankyňa Šebová a pán poslanec Vašečka. Návrh programu schôdze vám bol rozdaný. Uvádza sa v ňom aj správa o hodnotení plnenia pravidiel rozpočtovej zodpovednosti, ktorú uvedie predseda Rady pre rozpočtovú zodpovednosť. Na to, aby mohol uvedený materiál uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas s jeho vystúpením vyslovili schválením programu ako celku, pokiaľ nikto nepredloží iný návrh. Chcem vás informovať, že do návrhu programu som nezaradil návrh poslanca Richarda Vašečku na vydanie novely zákona o umelom prerušení tehotenstva (tlač 1146), ktorý na základe uznesenia ústavnoprávneho výboru nebol podaný v súlade s § 96 ods. 3 zákona o rokovacom poriadku, pretože na 33. schôdzi 13. júna 2018 Národná rada rozhodla, že nebude pokračovať v rokovaní o poslaneckom návrhu na vydanie novely zákona o umelom prerušení tehotenstva (tlač 961), a neuplynula 6-mesačná lehota na podanie nového návrhu zákona v tej istej veci. Teraz vás prosím, panie poslankyne, páni poslanci, ktorí ste sa prihlásili, aby ste predniesli svoje návrhy na zmenu alebo doplnenie návrhu programu. Prvá je prihlásená pani poslankyňa Remišová, nech sa páči.
Kollár, Boris, predseda NR SR (2020-07-08):
Ďakujem. Dávam slovo spravodajkyni, ktorú určil navrhnutý gestorský výbor pre zdravotníctvo, pani poslankyni Monike Kaveckej.
Tomáš, Erik, poslanec NR SR (2022-03-15):
Pán predseda, ja som ťa pochopil úplne presne. Využívame svoje právo a plníme si zároveň aj povinnosť. To právo spočíva v tom, že kedy inokedy, keď nie teraz, keď v susednej krajine je vojna, využiť ochranný dáždnik NATO, keďže si poznamenal tiež správne a presne, že naša armáda, pri všetkom rešpekte, nemá všetky spôsobilosti na to, aby ochránila naše územie. A je teda našou povinnosťou zabezpečiť bezpečnosť v našej krajine. Treba pri tejto príležitosti povedať, že tu prídu armády z viacerých krajín, Nemecka, Holandska, Poľska, Slovinska aj Spojených štátov amerických, čiže sú to vojská NATO. A druhá vec, je to aj o povinnosti, pretože celý východný blok NATO je potrebné chrániť, je to, je potrebné k tomu prispieť. Robia to pobaltské krajiny, robí to Poľsko, robí to dokonca aj Maďarsko – ani Viktor Orbán s tým nemal problém, Rumunsko, Bulharsko, čiže myslím si, že je to veľmi zrejmé. A správne vysvetľuješ aj ten rozdiel, pretože ľuďom to treba vysvetľovať. Medzi prítomnosťou vojsk NATO a medzi bilaterálnou zmluvou s USA, tam sa postoj strany HLAS nijakým spôsobom nemení, bola nevyvážená podľa nás tá zmluva a nemá nič spoločné s NATO. A rovnako tak sa, máme červené čiary, čo sa týka posúvania zbraní na Ukrajinu. Nikdy by sme nesúhlasili s posielaním stíhačiek ani systému S-300 kvôli tomu, kvôli tej obave, že by to mohlo byť považované zo strany Ruska za nejaké vťahovanie alebo vmiešovanie sa Slovenska do vojny. A tu musíme tiež si ctiť naše národnoštátne záujmy. Ale môžem potvrdiť tie, to, čo si povedal, že strana HLAS, všetci prítomní poslanci zahlasujú z dôvodov, ktoré sme uviedli, za prítomnosť vojsk NATO na našom území.
Paška, Pavol, predseda NR SR (2012-04-04):
Priatelia, využil každý právo voľby, môžem uzatvoriť voľbu? Pravdepodobne áno. Takže končím tajné hlasovanie o podpredsedoch Národnej rady a vyhlasujem prestávku, ktorá umožní spočítať hlasy, do 19.00 hod. Ďakujem pekne. (Prerušenie rokovania o 18.19 hodine. Spracúvanie výsledkov tajného hlasovania.) (Pokračovanie rokovania o 18.48 hodine.)
Baláž, Radovan, poslanec NR SR (2018-10-17):
Ďakujem pekne. Chcel by som požiadať v mene navrhovateľov presunúť bod č. 42, a to je návrh skupiny poslancov na vydanie zákona, ktorým sa dopĺňa zákon 91/2010 o podpore cestovného ruchu, tlač 1108, na koniec tejto schôdze.
Přidal, Alojz, poslanec NR SR (2013-03-25):
Ďakujem, pani podpredsedníčka. Výbor Národnej rady Slovenskej republiky pre hospodárske záležitosti ma uznesením č. 124 určil za spravodajcu k návrhu poslancov Národnej rady Slovenskej republiky Jozefa Mikuša, Jána Hudackého, Juraja Miškova a Gabriela Csicsaia na vydanie zákona, ktorým sa dopĺňa zákon 251/2012 Z. z. o energetike a o zmene a doplnení niektorých zákonov v znení zákona č. 391/2012 Z. z., je to tlač 394. Podľa § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem tiež, že uvedený návrh spĺňa po formálnoprávnej stránke náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia tohto návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o cieli predloženého návrhu zákona a o súlade s Ústavou Slovenskej republiky a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná, zákonmi, a súčasne je v súlade s právom Európskej únie. Osobitná časť dôvodovej správy obsahuje odôvodnenie jednotlivých ustanovení návrhu, súčasťou je doložka vybraných vplyvov a doložka zlučiteľnosti s právom Európskej únie. Preto vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 21. februára 2013, je to rozhodnutie č. 377, a podľa § 71 rokovacieho poriadku Národnej rady Slovenskej republiky navrhujem, aby predmetný návrh zákona prerokovali tieto výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali v druhom čítaní vo výboroch do tridsať dní a v gestorskom výbore do tridsaťdva dní od prerokovania tohto návrhu zákona v Národnej rade v prvom čítaní. Pani podpredsedníčka Národnej rady, prosím, otvorte všeobecnú rozpravu.
Laurenčík, Milan, podpredseda NR SR (2021-06-24):
Pán poslanec Milan Mazurek vystúpi s faktickou poznámkou.
Blanár, Juraj, podpredseda NR SR (2021-10-05):
Ďakujem, pán predseda. Pán spravodajca? Nie. Ďakujem. Prerušujem rokovanie o tomto bode programu. Ďakujem obom aj pánovi predsedovi nateraz. Podľa schváleného programu pristúpime k rokovaniu o bodoch 81 až 83, ku ktorým bude zlúčená rozprava. Najskôr, najskôr pristúpime k Správe Výboru Národnej rady Slovenskej republiky pre obranu a bezpečnosť o stave použitia informačno-technických prostriedkov za I. polrok 2021. Je to pod parlamentnou tlačou 676. Dávam teraz slovo poverenému členovi tohto výboru pánovi poslancovi Lukášovi Kyselicovi a prosím ho, aby správu uviedol. Nech sa páči, pán poslanec, máte slovo. (Rokovanie o Správe Výboru Národnej rady Slovenskej republiky pre obranu a bezpečnosť o stave použitia informačno-technických prostriedkov za I. polrok 2021 , tlač 676.)
T. Cabaj, podpredseda NR SR: (2009-10-22):
Pán poslanec Jasaň, máte záujem položiť doplňujúcu otázku? Áno, nech sa páči, máte na to dve minúty.
Gröhling, Branislav, minister školstva, vedy, výskumu a športu SR (2020-11-24):
Vážený pán predsedajúci, kolegyne a kolegovia, v rámci druhého čítania prinášame teda tri zákony. Dva zákony z toho je transpozícia európskych smerníc na odstránenie jednotlivých nedostatkov uvedených v infringemente. Tento infringement sme dostali alebo dostala predchádzajúca vláda ešte v novembri 2019 v rámci jednotlivých smerníc. Takže obsahovo ide najmä o odstránenie nesúladu, ktorý vyplynul z prekladových nezrovnalostí a formulačných nezrovnalostí niektorých článkov smernice v slovenskom jazyku a iných úradných jazykoch Európskej únii, aj časť týkajúcej sa nadobudnutých práv pre občanov Európskej únie pre výkon zdravotníckeho regulovaného povolania zubný lekár. Výhrady Komisie boli ešte aj v rámci zákona 138 o autorizovaných architektoch a autorizovaných stavebných inžinieroch. Preto aj na základe komunikácie s Ministerstvom dopravy a výstavby Slovenskej republiky a tak, aby sme zabezpečili riadne transpozíciu, sa upravuje aj tento zákon. My sme ešte konzultovali aj s Komisiou v rámci ešte ďalších nejakých pravidiel, ktoré tam nastali, a reálnych chýb, ktoré boli poukázané, sa priniesli ešte ďalšie pozmeňujúce návrhy, ktoré boli prijaté v rámci výboru, aby naozaj tá smernica bola vyčistená v rámci našej legislatívy. Myslím si, že teraz už môžme pristúpiť k hlasovaniu. Ďakujem veľmi pekne.
Bublavý, Dušan, poslanec NR SR (2014-11-10):
Áno, pán kolega Chren, bolo to ráno nejako okolo štvrtej, piatej, keď ste mal vystúpenie, a naozaj musím oceniť, aj teraz to vystúpenie bolo veľmi kultivované, ale musím aj pripomenúť, ako ráno som povedal, že kauzy, ako je cétečko Piešťany a podobne, že pán predseda vlády Robert Fico naozaj zareagoval a bola odvolaná ministerka zdravotníctva, bola odvolaná podpredsedníčka Národnej rady. Odvolal ich predseda Robert Fico, to, čo nikto kedysi naspäť zopár rokov, tak ako pán Mikloš mal byť odvolaný, ale nikto sa nenašiel, aby Mikloša odvolal za pád daňového systému. Určite nie som zástancom schránkových firiem a som proti tomu, aby štát s nimi obchodoval. Ale aby som bol vyzývaný, že sa mám báť ísť medzi ľudí, aby bol ohrozovaný predseda parlamentu a jeho rodina, to je, naozaj sme ďaleko zašli, aby nám bolo prisudzované, že aby sme nedopadli tak, ako Ceauşesco. To naozaj je veľmi rýchlo, aby tu bol nový Majdan. No musíme byť súdni, ak nechceme, aby sme dopadli zle, náš štát a naša spoločnosť. Ja si myslím, že robím 12 rokov pre ľudí v komunále a vyzerá to tak, že ďalšie štyri roky dostávam dôveru. A ak by ľudia neocenili to, že človek pre nich robí dobre, tak si ho nezvolia. Ale aby ma niekto zastrašoval, že sa mám báť ulice, ja som na ulici vystupoval, chodil som medzi ľudí, chodiť budem, žijem medzi nimi a žiť budem a budem aj robiť pre nich, tak ako určite väčšina... (Prerušenie vystúpenia časomerom.)
Grausová, Natália, poslankyňa NR SR (2017-05-16):
Zmluvy a tie nevýhodné a jednoducho tie obrovské straty, ktoré čaká náš štát, keď by sa nesplnili, nedohodli tieto dohody, vytvorili nie duchovia, ale živí, konkrétni ľudia. A tí ľudia majú mená. Nemyslím si, že je to iba pán Stromček. Je to určite viacej ľudí vrátane bývalých ministrov aspoň dvoch, ktorí tieto zmluvy uzatvárali. Tak ja by som žiadala pána ministra, ale nielen tohoto pána ministra, ale každého jedného, v každom rezorte, aby vyvodil z toho nielen politickú zodpovednosť, ale aj hmotnú zodpovednosť. Prečo by mal niesť tie obrovské dlhy štát? Jednoducho títo ľudia majú majetky, majú, ich rodiny majú majetky, ich deti majú majetky, ich manželky majú majetky. Jednoducho v podstate vyviesť, vyvodiť z toho aj hmotnú zodpovednosť, aj politickú, aj trestnú zodpovednosť. Ďakujem.
Blanár, Juraj, podpredseda NR SR (2021-10-22):
Ja som uviedol bod pod parlamentnou tlačou 726.
Matovič, Igor, podpredseda vlády a minister financií SR (2022-10-20):
Ďakujem pekne. Vážený pán predsedajúci, dovoľte mi z poverenia vlády odôvodniť tento návrh zákona, ktorým sa novelizuje zákon č. 222/2004 o dani z pridanej hodnoty. Návrh zákona primárne preberá smernicu Rady EÚ, na základe ktorej dôjde od 1. januára 2024 k zavedeniu harmonizovaných pravidiel, ktoré slúžia na boj proti daňovým podvodom v oblasti cezhraničného elektronického obchodu, ako aj na kontrolu správnosti výšky priznanej dane. Vybraná skupina poskytovateľov platobných služieb bude povinná viesť za každý kalendárny štvrťrok dostatočne podrobné záznamy o príjemcoch platieb a o cezhraničných platbách v súvislosti s platobnými službami, ktoré poskytujú, a zároveň tieto záznamy následne sprístupniť finančnému riaditeľstvu. S účinnosťou od 1. januára 2023 sa navrhuje sprecizovať niektoré ustanovenia zákona o DPH za účelom ich prispôsobenia požiadavkám aplikačnej praxe, ako aj znižovanie administratívnych povinností zdaniteľných osôb. Upravuje sa tiež povinnosť odberateľa opraviť odpočítateľnú daň po uplynutí 100 dní po splatnosti záväzku, pričom tejto povinnosti následne zodpovedá oprávnenie dodávateľa opraviť zakladanie v dôsledku nevymožiteľnej pohľadávky. Vážené panie poslankyne, vážení páni poslanci, na záver mi dovoľte požiadať o kvázi podporu pre prijatie a schválenie predloženého vládneho návrhu zákona. Ďakujem pekne.
Grendel, Gábor, podpredseda NR SR (2021-06-24):
Vážené panie poslankyne, vážení páni poslanci, v súlade so zákonom o rokovacom poriadku nasleduje hodina otázok , ktorú týmto otváram. Poslanci písomne položili do včera do 12.00 hod. 14 otázok na predsedu vlády a 49 otázok na členov vlády. Overovatelia schôdze vyžrebovali ich poradie. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Panie poslankyne, páni poslanci, predseda vlády pán Eduard Heger sa písomne z rokovania o tomto bode programu ospravedlnil. Svojím zastupovaním poveril podpredsedu vlády a ministra financií Igora Matoviča, ktorého prosím, aby oznámil, kto z členov vlády bude odpovedať na otázky za neprítomných členov vlády.
Číž, Miroslav, podpredseda NR SR (2015-02-04):
Kolegyne, kolegovia, poprosím kľud. Viem, že emócie patria do rokovania parlamentu a ak je to možné, tak ich na chvíľočku odložme. Prerušujem rokovanie o tomto bode programu. A teraz nasleduje druhé čítanie o vládnom návrhu zákona, ktorým sa mení a dopĺňa zákon č. 90/2008 Z. z. o európskom zoskupení a územnej spolupráci a o doplnení zákona č. 540/2001 Z. z. o štátnej štatistike v znení neskorších predpisov. Vládny návrh zákona má parlamentnú tlač č. 1279 a spoločná správa výborov má tlač 1279a, teda číslo. Slovo máte opäť, pán minister, a v zastúpení podpredsedu vlády pre investície tento vládny návrh zákona odôvodnite. (Rokovanie o vládnom návrhu zákona, ktorým sa mení a dopĺňa zákon č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov v znení neskorších predpisov , tlač 1279.)
Bugár, Béla, podpredseda NR SR (2011-02-11):
Ďalej v rozprave vystúpi pán poslanec Vážny. Nech sa páči, máte slovo.
Kovačócy, Marián, poslanec NR SR (2015-05-05):
Ďakujem za slovo. Vážené kolegyne, kolegovia, dovoľte mi, aby som predniesol návrh na uznesenie Národnej rady Slovenskej republiky. Národná rada Slovenskej republiky podľa § 89 odsek 1 zákona Národnej rady Slovenskej republiky č. 350/2006 Z. z. o rokovacom poriadku Národnej rady Slovenskej republiky v znení neskorších predpisov na návrh vlády Slovenskej republiky súhlasí s tým, že vládny návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, prerokuje v skrátenom legislatívnom konaní na 51. schôdzi Národnej rady Slovenskej republiky.
P. Hrušovský, predseda NR SR: (2003-12-12):
(Hlasovanie.) 142 prítomných, 64 za, 30 proti, 46 sa zdržalo, 2 nehlasovali. Návrh sme neschválili.
Madej, Róbert, poslanec NR SR (2011-09-06):
Ďakujem všetkým predrečníkom. Ja by som chcel zareagovať na to, čo uviedol pán poslanec Beblavý. Pán poslanec Beblavý, nie je problém na strane SMER-u, že či je, alebo nie je právnym nástupcom akej politickej strany z roku 2001. Problém na strane SDKÚ je ten, že SDKÚ hlasovalo za novelu ústavy v roku 2001 a teraz SDKÚ likviduje všetky vymožiteľnosti vyplývajúce z nezávislosti súdnictva, ktoré boli postupne do Ústavy Slovenskej republiky v roku 2001 zavedené. Popierate vy vlastné slová, to, čo ste presadzovali v roku 2001, vám už nie je sväté a po 10 rokoch len kvôli tomu, že chcete obsadzovať už aj straníckymi nomináciami funkcie v justícii, sa neštítite zmeny zákonov a dokonca zmeny ústavy. Pán poslanec Matovič, keď vám nie je ľúto toho času pani ministerky, tak sa potom zamerajte aj na výsledok, ktorý potom príde v prípade schválených týchto zákonov. Vy ste údajne známy tým, alebo aspoň sa tak prezentujete, čomu ja osobne neverím, že nemáte rád stranícke nominácie. Tak pripravte sa zozbieravať si informácie o modrých úderkách a hordách, ktoré budú obsadzovať funkciami v justícii po tom, ako pani ministerka presadí svoje zákony. Ďakujem pekne.